google/wiki40b huggingface dataset:
Anasillus

Utseende

En middelsstor, brun trebukk, oversiden er for det meste (unntatt den midtre delen av pronotum og fremre halvdel av dekkvingene langs sømmen) tett kledt med smale, lyse skjell. Antennene er omtrent så lange som kroppen, på innersiden med utstående, svarte hår, særlig på den ytre delen av det tredje leddet der de danner en dusk. Pronotum er mye bredere enn langt og har en kraftig tann litt bak midten av hver sidekant. Dekkvingene er jevnt avsmalnende bakover.

Levevis

Larvene lever i død ved.

Utbredelse

Arten er bare kjent fra Peru.
202. luftvernbrigade

202. luftvernbrigade (russisk: 202-я зенитная ракетная бригада), er en luftvernbrigade underlagt Vestre militærdistrikt og 
forlagt til Naro-Fominsk, Moskva oblast.
Yngve Moe

Karriere

Moe startet sin karriere i Tromsøbandet Erter, Kjøtt og Flesk (1971–75). Etter en jobb i Skien i februar 1975, der de var oppvarmingsband for Fairport Convention, ble en av bandmedlemmene fersket for å ta en rå biff, og siden han ikke hadde fylt 18 ennå, ble han hentet hjem av faren, og bandet var historie. 
I 1978 flyttet Moe til Bergen sammen med Bjørn Vassnes og Turid Pedersen og de to sistnevnet dannet bandet Nøkken sammen med Hans Petter Gundersen (HP). Moe var innom «Nøkken» etter hvert på konserter. Før det var han med HP Gundersen i bandet Rust i Bergen. 
Den store suksessen fikk Moe med bandet Dance With A Stranger fra 1984. 
Senere har han vært med i band som Olav Dales Son Mu, «Ernesto Manuitt y Grupo», «Groovy» (2002 - ).   I Oofotr spilte han med nordnorske musikere.
Moe ble tatt av undervannsstrømmer da han badet på Tenerife i begynnelsen av april 2013, og ble lagt i kunstig koma etter ulykken. Han døde 17. april på Haukeland sykehus i Bergen.
Mormonkoret

Mormonkoret, eller Mormon Tabernacle Choir er et stort  sangkor innen Jesu Kristi kirke av siste dagers hellige i Salt Lake City i USA

Musikkalbum

Korets første musikkalbum-innspilling ble gjort i 1910. Senere er det blitt over 300 innspilninger.
Nord-Hålogaland Heimevernsdistrikt 16

Nord-Hålogaland Heimevernsdistrikt 16 er et distrikt i Heimevernet, som har territorielt militært ansvar over Nordre Nordland og Troms.
HV11 består av distriktsstab, Heimevernets ungdom, innsatsstyrke, forsterkningsstyrke og oppfølgingsstyrke, samt en luftheimevernskommando. 
Distriktets innsatsstyrke har navnet Claymore, som kommer fra en operasjon i Svolvær under andre verdenskrig.
Firma Albert Collett

Historie

Etter at sagbruksprivilegiene ble opphevet i 1860 kom Salsgodset på hendene til firmaet Salsbrugets Interessentselskab. Etter noen års drift var firmaet imidlertid på randen av konkurs, og da 23 år gamle Albert Collett (Albert Peter Severin Collett) – sønn av godseier John Collett på Buskerud hovedgård – ble sendt til Salsbruket som representant for Christiania Bank og Kreditkasse. I 1868 overtok han bestyrelsen av hele interessentskapet med rett til under visse forutsetninger å overta halvparten av aktivene i løpet av tre år. 10. oktober 1871 overtok han så hele virksomheten. Albert Collett overtok senere Buskerud hovedgård fra faren, men solgte gården ut av familien. Albert Collett kjøpte etterhvert opp store områder i Namdalen, slik at firmaet på det meste eide over 1,2 millioner dekar jord og skog.
Etter Albert Colletts død overtok sønnen Johan (f. 1874) som disponent på vegne av Alberts enke, og de yngre sønnene Oscar (f. 1877) og Axel (f. 1880) kom senere inn som medeiere. I 1905 startet byggingen av tresliperiet på Salsbruket, som Axel Collett ble leder for. Hans sønn Albert P. Collett tok senere over ledelsen for tresliperiet, frem til en brann i 1985. Oscar Collett var leder for skogsvirksomheten til han trakk seg ut av bedriften i 1970. Johan Colletts datter Camilla Collett var gift med Andreas Ebbing, som var disponent for Bangdalsbruket i en årrekke. Deres sønn Trygve (Johan Collett) Ebbing kom inn som medeier i Firma Albert Collett, sammen med Albert P. Collett og dennes sønn Axel Collett. Dagens eiere er Trygve Ebbing, Anne Cecilie Ebbing(Trygves søster),Trygve Ebbings sønn Henrik og Albert Collett d.y.
Taulant Xhaka

Landslaget

Han debuterte for Albania i en EM kvalifiseringskamp den 7. september 2014 borte mot Portugal, en kamp de vant 1-0.
Han ble tatt ut i Albanias EM-tropp til EM i Frankrike 2016.
MS «Utgar»

M/S «Utgar» er et motorskip bygget i 1981 for Øygarden-Sotra Rutelag. Skipet går nå i rutefart for HSD Sjø.
Boomerang (film)

Boomerang er en norsk dokumentarfilm fra 1995 om Politivoldsakene i Bergen på 1970- og 1980-tallet. Regi er ved Trond Kvist / Gunnar Vikene, fotograferingen er ved Kjell Vassdal og klipping ved Erland Edenholm. Produsenter er Hans Otto Nicolaisen / Erland Edenholm og produksjonsselskap er «Montage film & video produksjon as».
Livgardens kaserne

Livgardens kaserne er en kaserne ved Rosenborg Slot for Den Kongelige Livgarde. Den har adressen Gothersgade 100 og har fasade langs Øster Voldgade.
Kasernens bygning er en gammel oransjeribygning til Rosenborg, som i 1785 ble ombygget til kaserne, og bygningen kan føres tilbake til Christian Vs lysthus fra 1670, som ble midterpaviljong i Frederik IVs oransjeri fra 1709. I 1786 flyttet livgarden inn i det ombyggede anlegg.
Livgardens kaserne ble fredet i 1932.

Andre verdenskrig

Den 29. august 1943 ble kasernen angrepet av tyskerne som ledd i operasjon Safari. Kasernevakten besto da av én korporal og 18 menige og en styrke av 1. Livgardebataillons 2. kompani: tre offiserer, fem befalingsmenn av officiantgruppen, fem underoffiserer av reserven og 177 menige (utdannet mannskap). Den 29. august kl. 4.00 trengte tyske tropper på flere steder under voldsom ildavgivelse inn på kasernen. Skytingen ble besvart av vakten, av postene på ekserserplassen og av befalingsmenn og mannskap som avgav ild fra vinduene. Skytingen ble innstilt etter ordre fra kompanisjefen (Rosenborgfløyen) og for resten av kasernens vedkommende av sjefen for Livgarden, som var ankommet ledsaget av en tysk befalingsmann. Én offiser og én underoffiser av reserven ble drept.
Västra Gymnasiehuset

Västra Gymnasiehuset er et hus på Riddarholmen i sentrale Stockholm oppført på 1800-tallet av Stockholms kommune for Stockholms gymnasium som da fantes i Östra Gymnasiehuset.
Fasaden er tegnet av Johan Fredrik Åbom. Bygningen er sammenbygd med Östra Gymnasiehuset gjennom en forbindelsegang.
Huset disponeres idag (2011) av Marknadsdomstolen.
Ola M. Johannessen

Utmerkelser

Ola M. Johannessen har mottatt en rekke utmerkelser for sitt virke. Kongen utnevnte 24. november 2008 Johannessen til ridder av 1. klasse av St. Olavs Orden «for hans innsats for klima- og polarforskning.» Johannessen ble i 2005 hedret med Descartes-prisen for sin deltagelse i prosjektet Climate and environmental change in the Arctic (CECA). Han ble i 2007 tildelt Fridtjof Nansens belønning for fremragende forskning for «banebrytende studier av dynamiske oseanografiske prosesser i den arktiske marginale issonen.»
Fugleedderkopper

Utseende

Store til meget store kraftige, hårete edderkopper, oftest brune på farge, men noen er mer fargerike, enkelte arter kledt med blå hår. Den største, Theraphosa blondi fra Sør-Amerika, er den opptil 28 centimeter lang. Som hos andre mygalomorfe edderkopper er chelicerene store og vendt slik at giftklørne vender bakover i hvile. Når edderkoppen hugger (den biter ikke), bøyer den overkroppen bakover, svinger chelicerene forover og hugger nedover med giftklørne. De åtte øynene er ganske små og sitter samlet i et lite område oppe på forkroppen. Det ene paret av spinnvorter er temmelig lange og stikker ut bak dyret som et par haletråder.

Levevis

Fugleedderkoppene er mest artsrik i fuktige områder som tropisk regnskog, men de finnes også i ørkener. De er nattaktive, om dagen lever de skjult i jordganger, som de forer med silkespinn.  Hulen er lukket med et «hengslet lokk». Noen arter lever i trærne. De fleste mygalomorfe edderkopper, sitter i ro og venter på at byttet skal komme til dem. Dette i motsetning er artene i familien Theraphosidae, som er aktive jegere og vandrer rundt på jakt etter byttet. 
Navnet «fugleedderkopper» viser til at de største artene av og til kan fange og spise små fugler, men dette skjer sjelden. Vanlige byttedyr er insekter og små frosker, også ganske store slanger kan bli tatt. De store fugleedderkoppene har imponerende kjever og giftklør, men de fleste artene er lite aggressive og heller ikke særlig giftige. Noen kan forsvare seg ved å børste av seg irriterende hår som kan skape problemer om man får dem i øynene. 
Hunnene kan bli ganske gamle, trolig så mye som 40 år hos noen arter, mens hannene er mer kortlivede.

Utbredelse

Denne familien er for det meste tropisk, bare noen få arter forekommer utenfor tropiske og subtropiske områder, inkludert det aller sørligste Europa.

Populære kjæledyr

De fleste av de «tarantellene» som selges i kjæledyrbutikker hører til underfamilien Theraphosinae. Navnet «taranteller» på denne gruppen kan imidlertid være litt misvisende, siden de egentlige tarantellene (Lycosa) fra Sør-Europa hører til familien ulveedderkopper (Lycosidae), som verken er beslektet med eller ligner noe særlig på Theraphosidae.
Mange av artene er forholdsvis lette å holde i terrarier bare det er varmt nok for dem, men de må behandles varsomt, både fordi de kan bite og fordi disse edderkoppene er svært vare for støt, slik at de gjerne dør om man mister dem i bakken. De fores gjerne med sirisser eller kakerlakker. Spesielt store, fargerike eller sjeldne arter er særlig ettertraktet. En god del av de artene som man kan få kjøpt som kjæledyr har ennå ikke blitt formelt beskrevet. For noen arter utgjør kjæledyr-handelen en trussel siden store mengder av disse gjerne forholdsvis sjeldne dyrene blir samlet inn. Den fargerike, mellomamerikanske slekten Brachypelma er derfor fredet og det er ikke lovlig å handle med villfangede eksemplarer av denne slekten.
Mange av artene formerer seg godt i fangenskap og det foregår et betydelig oppdrett.
Neohyphus philippinus

Utseende

En middelsstor (ca. 25–30 millimeter), blankt svart hornbille. Hannene mangler horn på hodet, men utmerker seg ved at fotleddene og særlig klørne på frambeina er sterkt forstørret. Oversiden er blank, hårløs og middels kraftig punktert. Pronotum er blankt, fint med tydelig og spredt punktert. Dekkvingene er litt matte med antydning til punktrader.

Levevis

Lite ser ut til å være kjent om biologien til denne slekten.

Utbredelse

Arten er utbredt på Filippinene.
2. divisjon fotball for menn 1967

Opp- og nedrykk

De to avdelingsvinnerne,
Viking fra avdeling A og Brann fra avdeling B,
rykket opp til 1. divisjon 1968.
De to siste lagene i hver avdeling,
Lisleby og Snøgg fra avdeling A og
Nidelv og Kvik fra avdeling B,
rykket ned til 3. divisjon 1968.
Orbis Publishing

Orbis Publishing Ltd. var et britisk-basert forlag som ga ut bøker og serieutgivelser. Selskapet ble stiftet i 1970. I 1999 ble selskapet kjøpt opp av De Agostini, og skiftet navn til De Agostini UK.
Norges flomhistorie

Sammenheng mellom meteorologi og flom i Norge

De største flommene har rammet Østlandet. En lavtrykksrenne fra Polen og Tyskland mot nordvest over Sør-Sverige og Sør-Norge tilføres meget varme og fuktige luftmasser fra øst. Høytrykk over Finland/Kolahalvøya sender luftmassene vestover, og de møter kalde luftmasser fra Norskehavet i en frontalsone over Norge.
Vestlandet og Trøndelag blir liggende i le og får oftest varmt og tørt vær. Nedbøren og flommen kan imidlertid trenge seg over vannskillet til vassdrag som renner vest- og nordover som i Driva, Orkla, Gaula og Surna i Storofsen i 1789 og i Driva, Lærdal, Årdal og Simadalen i 1860.

Vårflommer

Sen snøsmelting og issmelting med kraftig nedbør over flere uker:
Flommene i 1879, 1916, 1934, 1966, 1967 og Vesleofsen 1995.

Sommerflommer/høstflommer

Kraftig regn.
Storofsen i juli 1789, Storflaumen i juni 1860, Flommen i 1927, Storflåmen i aug/sept 1938. Stadig nedbør fra september til november 2000 førte til storflom både på Sør- og Østlandet, i Storbritannia og Vänern. Flomtoppene kom 12. oktober 2000 og 10. november 2000 i de mindre elvene ved Oslofjorden. Flommen 4. juli 2007 overgikk flommene i 1987 og 2000 i flere mindre elver vest for Oslo.

Ekstreme flommer på Vestlandet til Nordland

Flommene i 1719, Storeflaumen i 1743, 1790, 1918, 1940, 1953. Flom som følge av rester etter tropiske sykloner i 1966, 1971, 1979. Jøkullhlaup.
Makkaur

Makkaur er et tidligere fiskevær i Båtsfjord kommune i Finnmark. Stedet ligger ytterst på Makkaurhalvøya, øst for innløpet til Båtsfjorden. Makkaur er et gammelt fiskevær i Finnmark og er nevnt allerede i nedtegnelser på 1500 tallet som eget kirkested.
Et kapell ble innviet 11. september 1934 av biskop Eivind Berggrav.
Stedet ble ikke brent under tvangsevakueringen av Finnmark i 1944.
Under andre verdenskrig ble det anlagt et tysk kystbatteri i Makkaur, restene etter dette sees fortsatt. Batteriet, Heeres Küsten Batterie Makkaur 2/448, ble oppsatt med fem 14,5 cm kanoner med skuddvidde 19 000 m, i mai 1942.  
Rundt 1950 ble stedet fraflyttet da man ikke kunne ankre opp større båter på havnen, og den lille eksisterende steinkaien ble ødelagt under andre verdenskrig. 
Makkaur Skolekapell ble i 1955 flyttet inn til Nordfjord i Syltefjorden, og er nå Syltefjord kapell. Fortsatt står muren etter Makkaur Skolekapell like ved Makkaur nye kirkegård.
Det er nevnt at Makkaur hadde egen kirke i 1589. På 1600-tallet foregikk det flere hekseprosesser på stedet.
Makkaur fyr er et kjent landemerke som ligger på Molvikpynten. 
Makkaur er i dag et fritidsboligområde.
Årets nordlending

Årets nordlending er en hederspris og -utmerkelse som ble etablert av Avisa Nordland i 2002. Siden 2009 har utmerkelsen blitt delt ut i samarbeid med NRK Nordland. 
Prisvinneren mottar et diplom og en keramikkstatuett med form som en varde skapt av Ingrid Cimmerbeck. Ifølge statuttene skal prisen deles ut til noen som har gjort en innsats for å bidra til trivsel og utvikling for nordlendingene, eller som har fremstått som et eksempel på nordlendingenes skaperkraft og stå-på-vilje. Mottakerne av prisen blir valgt på grunnlag av publikumsstemmer etter at en jury har valgt ut ti kandidater blant de nominerte.

Bakgrunn

Årets nordlending har opprinnelig blitt delt ut siden 1989 av tromsøavisa Nordlys med vinnere fra hele Nord-Norge. Med bakgrunn i at Steinar Bastesen var den eneste fra Nordland som hadde mottatt utmerkelsen siden starten, og fordi det i 2002 kun var én person fra Nordland som var nominert, ble sjefsredaktøren i Nordlys kritisert av sjefsredaktøren i Avisa Nordland. I Avisa Nordland ble det bestemt at de skulle dele ut en egen utmerkelse med kandidater kun fra Nordland, med oppfordring til Nordlys om å bestemme seg for om de skulle kåre årets tromsværing, årets finnmarking eller årets nordlending. Siden 2002 har begge avisene delt ut hver sin pris. Vet ett tilfelle, i 2004, mottok samme person utmerkelsen fra begge avisene.
Dalmatovo

Dalmatovo (russisk: Далма́тово) er en by i Kurgan oblast i Russland. Den ligger ved elva Iset (ei sideelv til Tobol), rundt 180 km nordvest for Kurgan. Innbyggertall: 14 400 (est. 2006), 14 972 (folketelling 2002), 17 494 (folketelling 1989).

Historie

Dalmatovo ble grunnlagt i 1644 som en sloboda ved et kloster grunnlagt og oppkalt etter en munk ved navn (herav bynavnet). Senere ble denne slobodaen bosetningen Dalmatovskoje (russisk: Далма́товское). Dalmatovo er kjent som et av de første sentrene for russisk ortodoksi, skrivekyndighet og russisk kultur i den transuralske regionen på det tidlige 1700-tallet. Den var også et eksilsted for enkelte gammeltroende. I 1781 fikk Dalmatovo innvilget bystatus, for så å bli nedgradert til landsby igjen i 1797. På 1800-tallet var Dalmatovo kjent som et senter for dyrking av agurker og sanking av humle. I 1947 fikk Dalmatovo igjen innvilget bystatus.
St. john's water dog

St. john's water dog er en nå utdødd hundetype som opprinnelig fantes (og trolig oppsto) på Newfoundland mot slutten av 1700-tallet. Typen regnes som en viktig progenitor for flere hunderaser, blant annet gruppen med retrievere, landseer og newfoundlandshund. Typen var nært knyttet til sine egenskaper som vannhund.
Man har antatt at denne hunden var en tilfeldig blanding av irske, engelske og portugisiske arbeidshunder (vannhunder/jakthunder) som kom til Amerika med emigranter på 1700-tallet. Trolig har blodslinjer fra både irsk- og portugisisk vannhund inngått. Typen må ha etablert seg der, men de siste hundene døde trolig ut på 1980-tallet.
Fylkesvei 7378

Fylkesvei 7378 går mellom Alteren og Altermark i Rana kommune. Veien er 5,0 km lang.
Frem til 2019 hadde veien betegnelsen fylkesvei 361.
Grunnkretser i Bykle kommune

Grunnkretser i Bykle kommune er delområder og grunnkretser som seksjonerer Bykle kommune, Aust-Agder, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Norsk Oljevernforening For Operatørselskap

Norsk Oljevernforening For Operatørselskap (NOFO) er en medlemsorganisasjon for operatørselskap på norsk sokkel. Organisasjonen har som formål å administrere og vedlikeholde oljevernberedskapen for operatørselskapene, som inkluderer personell, utstyr og fartøy. NOFO disponerer over omfattende oljevernressurser for å redusere miljøskade ved eventuelle oljeutslipp fra petroleumsvirksomheten.
NOFO har 12 oljevernfartøy i stående beredskap, samt 15 mobiliserbare fartøy. Disse fartøyene er i hovedsak beredskaps- og forsyningsskip for plattformer på norsk sokkel. I tillegg til oljevernfartøyene er 25 fartøy (i hovedsak havgående fiskefartøy), samt 9 redningsskøyter tilknyttet NOFO som slepefartøy.
Den kystnære beredskapen består av 63 mindre fiskefartøy.
Totalt har NOFO 5 baser og 2 depot langs kysten av Norge. Alle basene er utstyrt med oljevernsutstyr til samling og opptak av alle typer olje som finnes på sokkelen. Basene er i tillegg utstyrt for å kunne å drive tyngre reparasjon og vedlikehold av alt NOFO sitt utstyr. Basene er bemannet med vaktlag 24 timer i døgnet.
Styreleder i NOFO er Richard Miller fra Aker BP. Organisasjonen har 34 fulltidsansatte.
High-bandwidth Digital Content Protection

High-bandwidth Digital Content Protection (HDCP) er en form for digital kopibeskyttelse utviklet av Intel Corporation for å hindre kopiering av digital lyd- og videoinnhold som det reiser over tilkoblinger. Typer tilkoblinger inkluderer Displayport (DP), Digital Visual Interface (DVI), og High-Definition Multimedia Interface (HDMI), samt mindre populære, eller nå nedlagte, protokoller som Gigabit Video Interface (GVIF) og Unified Display Interface (UDI ). HDCP ble først cracket av ThePirateBay i 2004.
Barnet i krybben

Barnet i krybben er et musikkalbum med Garness, utgitt i 2009.
Dave

Handling

Dave Kovic (Kevin Kline) er gjennomsnittsamerikaner som i all hemmelighet blir bedt om å ta over for den amerikanske presidenten etter at han har fått hjerteslag. Dave Kovic har en slående likhet med presidenten og hentes inn av et par av presidentens nærmeste medarbeidere som selv ønsker å ta over makten når alt har roet seg. Visepresidenten sendes på offentlige oppdrag til Afrika. Men Dave er ikke så enkel å kontrollere som medarbeiderne tror og er ikke tilfreds med bare å være "Stand-in".
Sølferbotn

Sølferbotn (nordsamisk: Rivdnjebahta) er en fjordarm av Bøkfjorden på Skogerøya i Sør-Varanger kommune i Finnmark. Fjorden har innløp via Sølferstraumen i nordøst og strekker seg to kilometer sørvestover til enden av fjorden.
Det er ingen bosetninger ved fjorden.
Nikolaj Nekrasov

Inntil 1917

Han var prestesønn, og studerte til transportingeniør både i hjemlandet og utenlands. Han vendte hjem i 1904 og ble professor ved det teknologiske instituttet i Tomsk.
I 1905 deltok han i etableringen av Kadettpartiet, og ble dets distriktsleder i Jalta. Han ble valgt inn i Dumaen i 1907 og 1912. Fra 1909 til 1915 satt han i Kadettpartiets sentralstyre. han trakk seg fra sentralstyre i 1915 da han kom i mindretall og var misfornøyd med partiets blankofullmakter overfor regjeringen mht første verdenskrig.
I november 1916 ble han valgt til visepresident i Dumaen. Samtidig inngikk han i en sammensvergelse sammen med dumaens president Aleksander Gutjkov og forretningsmannen Mikhail Teresjsjenko; deres plan var å tvinge tsaren til å gå av, og overlate tronen til sin bror storhertug Mikael Aleksandrovitsj. Planene var fremdeles under arbeid da de ble avbrutt av februarrevolusjonen.

1917: minister

Nekrasov ble medlem av den provisoriske regjeringen 2. mars 1917, og ble samferdselsminister. Han argumenterte for å inkludere moderate sosialister (mensjevikene og det sosialistrevolusjonære partiet) regjeringen. Han ble visestatsminister 2. juli, etter at noen av regjeringsmedlemmene forlot regjeringen i protest. Senere, da Aleksandr Kerenskij overtok som førsteminister, ble han også finansminister. Han ble tvunget til å trekke seg da han under Kornilovsaken antydet av Kerenskijs avgang kunne løse krigen. 
Fra 17. september ble han utnevnt til generalguvernør i Finland. Hans oppdrag var å fremforhandle en ny overenskomst mellom det finske senatet og den provisoriske russiske regjeringen. Senatet ønsket å sikre videre autonomi gjennom en avtale som ble godkjent av Kerenskij i september. Senatet la i oktober fram et nytt forslag til avtaletekst, som innebar en ytterligere finsk uavhengighet. 
Da Nekrasov 7. november var på vei tilbake til St. Petersburg med det nye avtaleforslaget fikk han underveis beskjed om at regjeringen var blitt styrtet av oktoberrevolusjonens menn. Nekrasov anså derved sin stilling i Finland som opphørt.

Etter 1917

Nekrasov holdt en lav profil under den russiske borgerkrigen, og utfordret ikke bolsjevikene. Han ble arrestert i mars 1921 og satt fengslet i 2 måneder. Etter frigivelsen satt han i sentralkomiteen for forbrukerkooperativene. Han ble på nytt arrestert i november 1930, etter fiktive anklager, og ble dømt til 10 års fengsel. Han slapp fri i 1933, ble på ny arrestert i 1939, og henrettet ved skyting i mai 1940.
Notodden Blues Festival

NBFs Bluespris

Festivalen har siden 1991 delt ut en egen bluespris til artister, personer eller organisasjoner som har gjort en spesiell innsats for bluesen i Skandinavia. Prisen går under navnet NBFs Bluespris og vinneren får 20 000 kroner og en statuett.
Fotball under Asialekene 1978

Fotball under Asialekene 1978. Fotball var en av flere sporter som var med i de åttende Asialekene som ble arrangert i Bangkok i Thailand i perioden 9. til 20. desember i 1978. Det var fjorten lag som deltok i fotball-turneringen, det ble først spilt gruppespill, fire grupper der de to beste i hver gruppe gikk videre til en mellomrunde med to grupper. Finalen mellom Nord-Korea og Sør-Korea endte uavgjort 0-0 etter ekstra omganger og det ble delt seier.
Ragnar Enger

Ragnar Enger Juelsrud (født 8. mars 1986 i Hønefoss) er en norsk forfatter og samfunnsøkonom med doktorgrad fra Handelshøyskolen BI.
Enger Juelsrud er oppvokst på gård i Ådal. Han er i dag seniorøkonom i Norges Bank. Han debuterte som forfatter med krimboka Krypet i 2014.